*Ukoliko ste tražili članak o pesniku Jovanu Avakumoviću pogledajte, vidite članak Jovan Avakumović (pesnik).*

**Jovan Đ. Avakumović** (Beograd, 1/13. januar 1841. – Rogaška Slatina, 3. avgust 1928) je bio pravnik, političar, predsednik vlade Srbije.

Biografija
----------

Rođen kao potomak ugledne trgovačke porodice Babadudić, završio je prava u Beogradu, a zatim studirao pravne i državne nauke (1862–1868) u Nemačkoj, Francuskoj i Švajcarskoj. Član je Liberalne stranke.

Godine 1873. imenovavan je prvim sekretarom Kasacionog suda, zatim je od 1875) prvo bio upravnik grada Beograda, a potom načelnik policijskog odeljenja Ministarstva unutrašnjih dela u liberalskoj vladi Stevče Mihailovića do 1880. godine. Te godine nakratko postaje ministar pravde u kabinetu Jovana Ristića, ali već oktobra iste godine vlada pada i zamenjuje je naprednjačka pod Milanom Piroćancem. U sledećem periodu (1881–1887. godina) je sudija Kasacionog suda. Nakratko je ministar pravde 1887. godine u koalicionoj liberalsko-radikalskoj vladi, ali ispada iz nje krajem godine kada radikali sami formiraju kabinet. Budući da je neprikosnoveni šef liberala Ristić namesnik u periodu 1889–1892. godine i da je zamrzao status u liberalnoj stranci, to je Avakumović postao operativni šef stranke i predvodnik opozicije. Liberali tada pokušavaju da vladajuće radikale tuku na radikalski način – jakom demagogijom.

Kada namesništvo obara radikalsku vladu, Avakumović 9. avgusta 1892. godine postaje predsednik vlade i ministar inostranih dela. U vladi dominira mlađe krilo liberala. Sve akcije vlade usmerene su na parlamentarne izbore zakazane za 25. februar 1893. godine. Posle žestoke borbe, u kojoj je vlada koristila sumnjive metode, rezultat je nerešen, a političku krizu razrešava mladi Aleksandar Obrenović, koji preuzima kraljevske prerogative, otpušta Avakumovićevu vladu i mandat daje radikalima. Bilo je to 1. aprila 1893. godine. Radikalna većina u skupštini je organizovala političko suđenje Avakumoviću i nekim članovima njegove vlade, ali je ih je kralj amnestirao pre presude.

Drugi put je Avakumović postao predsednik vlade odmah po ubistvu kralja Aleksandra Obrenovića i kraljice Drage Mašin 29. maja 1903. godine. Pod ovom vladom je izvršen izbor Petra Karađorđevića za srpskog kralja i vraćen na snagu ustav iz 1888. godine.

Tokom Prvog svetskog rata, 1915. godine, austrougarske okupacione snage su ga zarobile i internirale u logor Cegled u Mađarskoj, a zatim u Hicing u Austriji, u kome je dočekao kraj rata. Po povratku iz zarobljeništva povlači se iz politike.

Avakumović je bio jedan od napoznatijih i najboljih advokata u Beogradu, posebno iz oblasti krivičnog prava. Napisao je veći broj stručnih radova, a njegova najvažnija dela su *Teorija kaznenog prava* (1887-1891), kao i *Nužna odbrana*, *Važnost krivičnog zakona*, *Francuska i engleska porota*, *Promena valute i protivpravni poslovi*. Avakumović je postao redovni član Srpske kraljevske akademije 1893. godine.

Umro je u Rogaškoj Slatini u današnjoj Sloveniji 3. avgusta 1928. i sahranjen je u Beogradu.

Bio je sestrić generala i kraljevskog namesnika Jovana Belimarkovića.

Vidi još
--------

* Spisak predsednika vlada Srbije
* Spisak ministara pravde Srbije
* Spisak ministara inostranih poslova Srbije
* Baba-Dudići
* Prva vlada Jovana Avakumovića
* Druga vlada Jovana Avakumovića
* Treća vlada Jovana Avakumovića

Literatura
----------

* Stokes, Gale (1990). *Politics as Development: The Emergence of Political Parties in Nineteenth Century Serbia*. Duke University Press.

Spoljašnje veze
---------------

***Jovan Avakumović*** na Wikimedijinoj ostavi

* Biografija na sajtu SANU Arhivirano 2016-03-04 na Wayback Machine-u
* Umro Jovan Đ. Avakumović („Politika", 4. avgust 1928)[*mrtav link*]
* Arhiv Srbije - stranica o Jovanu Avakumoviću

| * p
* r
* u
Predsednici Vlade Kraljevine Srbije |
| --- |
| PredsedniciMinistarstva | 
* Milan Piroćanac
* Nikola Hristić
* Milutin Garašanin
* Jovan Ristić
* Sava Grujić
* Nikola Hristić
* Kosta Protić
* Sava Grujić
* Nikola Pašić
* Jovan Avakumović
* Lazar Dokić
* Sava Grujić
* Đorđe Simić
* Svetomir Nikolajević
* Nikola Hristić
* Stojan Novaković
* Đorđe Simić
* Vladan Đorđević
* Aleksa Jovanović
* Mihailo Vujić
* Petar Velimirović
* Dimitrije Cincar-Marković

 | Flag of Kraljevina Srbija |
| PredsedniciMinistarskogsaveta | 
* Jovan Avakumović
* Sava Grujić
* Nikola Pašić
* Ljubomir Stojanović
* Sava Grujić
* Nikola Pašić
* Petar Velimirović
* Stojan Novaković
* Nikola Pašić
* Milovan Milovanović
* Marko Trifković
* Nikola Pašić

 |

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 20523811
* LCCN: n82080213
* ISNI: 0000 0001 1439 263X
* GND: 120889439
* NKC: js2011626459
* CONOR.SI: 163990115

 |